b'\n_START_ARTICLE_\nLudwig von Fautz\n_START_SECTION_\nDru\xc5\xbeina in mladost\n_START_PARAGRAPH_\nLudwig von Fautz se je rodil na Dunaju kot sin Antona Moritza Fautza (tekstilnega tovarnarja in suknarja) in Florentine Trocl\xc3\xa9t. Njegova brata sta bila August Fautz (\xe2\x80\xa0 28. julija 1859 v Friedeku, \xc5\xa0lezija), vitez Leopoldovega reda, podpolkovnik in poveljnik bataljona 23. pe\xc5\xa1polka\xc2\xa0\xc2\xbbFreiherr von Airoldi\xc2\xab\xc2\xa0 in Anton von Fautz, major cesarske telesne garde (Arcieren-Leibgarde).\n_START_SECTION_\nVoja\xc5\xa1ka kariera\n_START_PARAGRAPH_\n8. marca 1826 je mladi Ludwig odlo\xc4\x8dil za vstop v avstrijsko vojno mornarico. Kot odgovor na ugrabitev avstrijske ladje s strani maro\xc5\xa1kih piratov je leta 1829 kot mornari\xc5\xa1ki kadet \xc5\xbee sodeloval pri obstreljevanju maro\xc5\xa1kih pristani\xc5\xa1\xc4\x8d na atlantski obali. Med avstrijsko-italijansko vojno 1848-1849 je pod poveljstvom viceadmirala Hansa Bircha Dahlerupa kot poveljnik parnikov na kolesa S.M.S Vulkan in S.M.S. Curtatone  sodeloval pri blokadi Benetk in obstreljevanju Ancone. Pri tem je bil te\xc5\xbeje ranjen (strel v plju\xc4\x8da) in za posledicami te rane je trpel vse do konca svojega \xc5\xbeivljenja. Za izkazano juna\xc5\xa1tvo v tem boju je dne 14. junija 1849 prejel vite\xc5\xa1ki kri\xc5\xbeec reda cesarja Leopolda. Leta 1849 je Fautz pod poveljstvom generala Lazarja von Mamule kot poveljnik mornari\xc5\xa1ke eskadre sodeloval med voja\xc5\xa1ko kazensko ekspedicijo proti Boki Kotorski_NEWLINE_Na krovu jadrne fregate S.M.S. Venus, zgrajene leta 1832, se je v sklopu mornari\xc5\xa1ke vi\xc5\xa1je \xc5\xa1ole udele\xc5\xbeil \xc5\xa1tevilnih \xc5\xa1olskih potovanj po Sredozemlju in ostalih morjih. Med drugim je obiskal tudi Anglijo (1849), Neapelj, Lizbono in otok Madeiro (1849-1850), nakar je leta 1852 odplul proti Zahodni Indiji, kjer je obiskal St. Thomas (Ameri\xc5\xa1ki Devi\xc5\xa1ki otoki), La Guairo (Venezuela) in Havano na (Kubi). Marca 1852 je Fautz prejel \xc4\x8din kapitana linijske ladje in postal eden izmed prvih avstrijskih linijskih kapitanov, ki so poveljevali bojni ladji na parni pogon. Dne 27. decembra 1854 je bil povzdignjen v dedni vite\xc5\xa1ki stan Avstrijskega cesarstva. Temu je leta 1856 sledilo povi\xc5\xa1anje v \xc4\x8din kontraadmirala. Od avgusta 1856 dalje je bil pod poveljstvom nadvojvode Ferdinanda Maksimiljana, vodje na novo ustanovljenega Mornari\xc5\xa1kega urada pri cesarju. Med leti 1852\xe2\x88\x921853, 1855 in 1859-1860 je bil poveljnik pomorske eskadre, v letih 1858\xe2\x88\x921860 pa je opravljal tudi dol\xc5\xbenost namestnika nadvojvode Ferdinanda Maksimilijana._NEWLINE_Od leta 1860 do leta 1865 je bil Fautz vrhovni poveljnik avstrijske vojne mornarice. Leta 1864 je prejel \xc4\x8din viceadmirala, nakar je od julija 1865 - po ukinitvi Mornari\xc5\xa1kega ministrstva - do marca 1868 slu\xc5\xbeil kot vodja Mornari\xc5\xa1ke sekcije pri vojnem ministrstvu na Dunaju. Njegov naslednik na tem polo\xc5\xbeaju je bil viceadmiral Wilhelm von Tegethoff, s katerim je bil pogosto v nesoglasjih zaradi razli\xc4\x8dnih mnenj in pogledov na razvoj in prioritete vojne mornarice._NEWLINE_Leta 1869 je stopil v zaslu\xc5\xbeen pokoj in se 28. avgusta 1869 celo poro\xc4\x8dil s 15-letno Hermino M\xc3\xbcllern von Sch\xc3\xb6nenbeck, s katero je imel sina Gustava Heinricha, viteza von Fautza (1878-1922), kasnej\xc5\xa1ega kapitana korvete v avstro-ogrski vojni mornarici.\n_START_SECTION_\nOdlikovanja in nagrade\n_START_PARAGRAPH_\nFautz je bil prejemnik \xc5\xa1tevilnih visokih doma\xc4\x8dih in tujih odlikovanj. Med drugim je bil odlikovan z avstro-ogrskim Vojnim kri\xc5\xbeem za zasluge, prejel pa je tudi naslov cesarjevega tajnega svetnika (Geheimer Rat)._NEWLINE_vite\xc5\xa1ki kri\xc5\xbeec reda cesarja Leopolda_NEWLINE_vojni kri\xc5\xbe za zasluge_NEWLINE_veliki kri\xc5\xbeec \xc4\x8dastnika cesarskega reda na\xc5\xa1e Gospe guadeloupske_NEWLINE_kri\xc5\xbe komendatorja pape\xc5\xa1kega reda sv. Gregorja Velikega_NEWLINE_srebrni kri\xc5\xbeec reda sv. Odre\xc5\xa1enika'